અમદાવાદ: અમદાવાદ મ્યુનિસિપલ કોર્પોરેશન સંચાલિત શાળાઓમાં દાયકાઓથી એક પણ કોર્પોરેટર, અધિકારી કે સ્કૂલ બોર્ડના સભ્યના સંતાન શિક્ષણ લેતાં નથી. ગરીબ અને મધ્યમ વર્ગના પરિવારોને છૂટકે ન છૂટકે પોતાના બાળકોને મ્યુનિસ્પિલ શાળામાં શિક્ષણ માટે મોકલવાં પડે છે. તાજેતરમાં શાહપુરમાં એક વિદ્યાર્થિની સાથે દુષ્કર્મ આચરવાના મામલે શહેરભરમાં ખળભળાટ મચ્યા બાદ રહી રહીને આરોપી પ્રિન્સિપાલને સસ્પેન્ડ કરવાની તંત્રને ફરજ પડી છે. આ શાળાઓમાં સીસીટીવી કેમેરા મૂકવાની વાલીઓની માગણી અને લાગણી છે. જોકે આમાં સૌથી વધુ આશ્ચર્યજનક બાબત તો એ છે કે રેઢિયાળ તંત્રના કારણે ખુદ સ્કૂલ બોર્ડના ચેરમેન અને શાસનાધિકારીની ઓફિસના સીસીટીવી કેમેરા છેલ્લા છ મહિનાથી બંધ છે.